Diari Oficial de la Generalitat Valenciana


Sumari del DOGV 2919, del 30-01-1997 (1997/875231)

RESOLUCIÓ de 16 de maig de 1996, de la directora general de Qualitat Ambiental, per la qual es fa pública la declaració d'impacte ambiental 089/96-AIA.
-------------------------------------------------------------------------------------------------------------------------------------------------------

### Dades del document

Número de DOGV
:   2919

Data del DOGV
:   30-01-1997

Secció del DOGV
:   ALTRES DISPOSICIONS

Número del document
:   1997/875231


Data del document
:   16-05-1996

Organisme emissor
:   Conselleria d'Agricultura, Ramaderia i Pesca

Tipus de document
:   Resolució

RESOLUCIÓ de 16 de maig de 1996, de la directora general de Qualitat Ambiental, per la qual es fa pública la declaració d'impacte ambiental 089/96-AIA.  
Vist l'expedient 089/96-AIA, sobre el projecte de pla parcial La Condomina i expedient d'homologació, en el terme municipal d'Alacant (l'Alacantí).  
Vist que, amb data 13 de març de 1996, l'Ajuntament d'Alacant va presentar davant la Direcció Territorial d'Agricultura i Medi Ambient d'Alacant un exemplar del projecte de referència i l'estudi d'impacte ambiental, junt al certificat del tràmit d'exposició pública i aprovació provisional i l'informe emès pel biòleg municipal, a fi que es procedira a l'emissió de la preceptiva declaració d'impacte ambiental. L'esmentada documentació fou rebuda en aquesta direcció general el 20 de març de 1996.  
Vist que l'estudi d'impacte ambiental, conjuntament amb l'expedient urbanístic de referència, ha estat exposat al públic mitjançant anuncis de l'Ajuntament d'Alacant publicats en el Diari Oficial de la Generalitat Valenciana de 4 i 7 d'agost de 1995 i el diari Información de 2 d'agost de 1995, sense que s'hi haja presentat cap al·legació, segons el certificat que consta en l'expedient,  
Vist que, malgrat això anterior, i segons consta en l'acord plenari d'aprovació provisional per part de l'Ajuntament d'Alacant, durant el període d'exposició pública s'han presentat una sèrie d'escrits d'al·legacions, de les quals no s'indica el contingut, per la qual cosa no pot constatar-se si fan o no referència a aspectes ambientals,  
Vist que, atenent diverses mancances detectades en la documentació examinada, i tenint en compte que la construcció d'un camp de golf en la zona objecte de la modificació va ser objecte de declaració d'impacte ambiental el 13 d'agost de 1992 sense que les condicions d'aquella s'hagen incorporat a aquesta documentació, amb data 3 de maig de 1996 va sol·licitar-se a l'Ajuntament d'Alacant una ampliació del contingut de l'estudi d'impacte ambiental, en la qual se repararen els següents aspectes:  
\* S'haurà de presentar còpia del contracte en ferm de l'empresa promotora amb l'empresa EMARASA, en el qual s'indique el volum que s'ha de subministrar i la qualitat mitjana.  
\* S'indicarà el traçat i les característiques de la conducció de les aigües residuals depurades des de l'estació d'Orgegia fins el camp de golf.  
\* Igualment, s'indicarà la ubicació i les característiques del tractament terciari a què hauran de sotmetre's les aigües residuals depurades.  
\* En el programa de vigilància del camp de golf s'incorporarà un pla de seguiment i manteniment de llits amb tubs posats i desguassos per evitar entollaments i inundacions en l'àrea confrontant.  
\* Les ordenances del pla parcial incorporaran els següents apartats:  
- Es garantirà que en cap cas i sota cap concepte no es permetrà el reg del camp de golf amb aigua potable.  
- Quant als jaciments arqueològics i béns d'interès existents en la zona, s'establirà explícitament el caràcter protegit de la Torre Ferrer, el seu entorn i el camí d'accés; igualment, es comunicarà a aquesta conselleria el resultat dels sondatges arqueològics a què es refereix l'estudi d'impacte ambiental, amb indicació, si s'escau, de les modificacions al projecte que hagueren d'introduir-se com a resultat dels esmentats sondatges.  
Vist que, d'acord amb allò que preveu l'article 18 del Decret 162/1990, amb data 7 de maig de 1996, es va consultar la Direcció Territorial d'Alacant d'aquesta conselleria. L'informe emès sobre això indica el següent:  
La vegetació natural que es desenvolupa en els terrenys inclosos en el sector correspon principalment a un saladar nitròfil molt degradat instal·lat sobre antics terrenys de cultiu, sense que es tinga constància de la presència d'espècies protegides. Cal destacar-hi la presència de innombrables abocadors d'enderrocs en tot l'àmbit del sector, com també d'alguns habitatges unifamiliars i un gran complex on se situa un parc aquàtic, tot això emmarcat en una zona intensament antropitzada amb l'existència d'un gran nombre d'àrees urbanitzades.  
Vist que, amb data 7 de maig de 1996, Hansa Urbana, SA va presentar davant aquesta conselleria un escrit en el qual s'assenyala que, havent tingut coneixement de l'escrit d'ampliació dirigit a l'Ajuntament d'Alacant, i a fi d'agilitar la tramitació de l'expedient, es presenta l'ampliació sol·licitada, la qual es concreta en els següents documents:  
\* Còpia del contracte signat entre Hansa Urbana i Aigües Municipalitzades d'Alacant respecte al subministrament d'aigua residual depurada per al camp de golf.  
\* Plànol a escala 1:10.000 de la conducció d'aigua residual depurada entre l'estació d'Orgegia i l'àmbit del pla parcial.  
Atès que el projecte examinat té com a objecte el desenvolupament d'una actuació integral sobre un àrea de 248 ha de superfície aproximada. Aquesta actuació engloba, d'una banda, els terrenys classificats en el vigent Pla General d'Ordenació Urbana d'Alacant com a sòl urbanitzable no programat PAU 4, situats al costat del sòl urbà de la platja de Sant Joan i amb una superfície aproximada de 131,58 ha; i d'una altra, un sector actualment classificat com a sòl no urbanitzable comú rústic, situat al nord de l'anterior i amb una superfície de 116,45 ha. L'objectiu del projecte és el desenvolupament d'una actuació urbanística, els aspectes més destacats de la qual són la instal·lació d'un camp de golf de 18 clots i la construcció d'un complex urbanístic amb 6.172 habitatges. Per a dur a terme aquest projecte, es reclassifiquen com a sòl urbanitzable homologat els anteriorment esmentats sectors de sòl urbanitzable no programat i sòl no urbanitzable comú rústic, d'acord amb allò previst en la Llei 6/1994,  
Atès que, segons allò anteriorment dit, i a l'efecte d'aquesta declaració, el projecte examinat es refereix, d'una banda, a la reclassificació com a sòl urbanitzable d'un sector de 116,45 ha de sòl no urbanitzable comú rústic, el qual passa a classificar-se com a sòl urbanitzable; i d'una altra, a la construcció d'un camp de golf de 18 clots, dels quals 9 es desenvolupen en part de l'àmbit del PAU-4 i els altres 9 en els terrenys reclassificats,   
Atès que la construcció d'un camp de golf en la zona de La Condomina va ser proposada en el seu moment per la Caja de Ahorros del Mediterráneo a través de la tramitació d'un expedient d'interès comunitari per a la instal·lació d'aquesta activitat en sòl no urbanitzable, segons allò previst en l'article 20 de la Llei 4/1992. La construcció d'aquest camp de golf es trobava lligada a l'execució del PAU-4, segons les bases del concurs convocat sobre això per l'Ajuntament d'Alacant. El projecte en qüestió va ser objecte de declaració d'impacte ambiental el 13 d'agost de 1992 (exp. 214/91-AIA), en la qual s'estima acceptable el projecte, només a l'efecte ambiental i després del previ compliment d'una sèrie de condicions. De tota manera, el projecte en qüestió no va arribar a desenvolupar-se malgrat haver obtingut la declaració d'interès comunitari mitjançant acord del Govern Valencià de 31 de maig de 1993. El projecte que s'analitza, per tant, substitueix i completa els plantejaments inclosos en el projecte original,  
Atès que, malgrat l'anterior, la proposta continguda en el projecte que se sotmet ara a avaluació d'impacte ambiental difereix substancialment del que va ser objecte en el seu moment de declaració d'impacte ambiental, ja que de les 50,39 ha de sòl no urbanitzable afectades per aquell (totes les quals corresponien, com s'ha dit, al camp de golf i club social), s'ha passat a aquesta proposta de canvi de classificació de 116,45 ha i a la redistribució dels clots del camp de golf en aquest sector i el corresponent al PAU-4. Tot i això, i com s'ha assenyalat anteriorment en esmentar la sol·licitud d'ampliació remesa a l'ajuntament, tant les condicions de la declaració d'impacte ambiental de 13 d'agost de 1992, com alguns dels informes sectorials emesos en aquell moment -els quals consten en l'expedient- mantenen en general la seua vigència,  
Atès que l'estudi d'impacte ambiental analitza de manera en general correcta l'efecte ambiental del canvi de classificació. Malgrat això, hi ha diversos aspectes que no queden suficientment aclarits, entre ells els que van motivar la sol·licitud d'ampliació de l'estudi d'impacte ambiental la qual s'ha al·ludit anteriorment, com també d'altres que s'esmentaran a continuació,   
Atès que, pel que fa al reg del camp de golf, el contracte signat entre l'empresa promotora i Aigües Municipalitzades d'Alacant, còpia del qual va ser sol·licitada per aquesta conselleria davant la manca d'informació sobre això per l'estudi d'impacte ambiental, justifica de manera escaient la disponibilitat d'aigua per a aquest fi. Segons l'esmentat contracte, l'aigua subministrada, després del tractament terciari, només podrà ser destinada al reg del camp de golf i mai al consum humà. Els paràmetres que han d'acomplir aquestes aigües són: DBO <15 mg/l; DQO <70 mg/l; sòlids en suspensió 5 mg/l; i absència de col·liformes fecals. Es subministraran un total de fins 60.000 m3 mensuals, sempre que les disponibilitats de les depuradores primària i terciària ho permeten; en el cas que el subministrament quede interromput, podrà aportar-s'hi temporalment aigua que no complisca les especificacions de qualitat assenyalades, però en cap cas no serà aigua potable. L'empresa promotora es compromet a l'adquisició d'un cabal mínim mensual de 6.000 m3,  
Atès que, pel que fa als elements patrimonials afectats pel pla parcial, l'estudi d'impacte ambiental incorpora un estudi arqueològic (pàgina 81 i següents) en el qual es denuncia l'existència, en l'àrea afectada per la reclassificació, d'un total de cinc jaciments, a més de quatre torres de guaita del segle XVI dins l'entramat que s'ha d'urbanitzar. Les conclusions d'aquest estudi assenyalen la necessitat, en tots els casos, d'intervenció arqueològica en les àrees assenyalades, abans de qualsevol tipus d'obra, com també la restauració i neteja de les torres guaita. En les mesures correctores es proposa que, en el cas que es decidira la conservació in situ de les restes trobades, es podria optar entre la incorporació d'aquelles a una zona verda o la modificació del traçat. Quant a la memòria del pla parcial (pàgina 17), s'indica que «Les restes de torre existents en la Casa de Ferrer no mereixen particular atenció»; malgrat això, a continuació s'assenyala que «es tindrà en compte allò indicat respecte a restes arqueològiques i de Patrimoni Cultural en l'informe que sobre açò realitza l'estudi d'impacte ambiental». Finalment, l'informe emès per la Direcció General de Patrimoni Artístic durant la tramitació de la declaració d'interès comunitari del camp de golf, a la qual ens hem referit anteriorment, destaca el caràcter protegit de la Torre de Ferrer, el seu entorn i el camí d'accés, com també la necessitat de realitzar sondatges arqueològics abans de l'inici de les obres i moviments de terres. Finalment, l'article II.7 de les ordenances del pla inclouen les previsions escaients per a la protecció del patrimoni històric,  
Atès que, segons es justifica en la documentació, la zona afectada per la reclassificació es troba sotmesa a risc d'inundació per embassament. L'estudi d'impacte ambiental (pàgina 55) indica que «la localització de la finca d'estudi en aquest sector li confereix característiques de vulnerabilitat enfront de la inundació en èpoques de pluges intenses, atesa la seua proximitat a l'extrem meridional de la rambla de la Santa Faç i d'altres barranqueres pròximes molt mal definides». També la memòria del pla parcial destaca aquest aspecte. Com a mesures correctores es proposen les següents:  
- Canalització escaient de pluvials i aigües residuals procedents de municipis situats aigües amunt, amb particular atenció al tàlveg que aprofita la sèquia major.  
- Construcció d'un drenatge satisfactori de l'àrea del camp de golf que connecte amb la xarxa d'evacuació de Sant Joan-Cap de l'Horta-Albufereta.  
- Disseny de les infraestructures per a evitar l'efecte barrera o pantalla.  
- Utilització per al rebliment de materials de granulometria alta que faciliten la infiltració de les aigües.  
Igualment, s'assenyala que el disseny d'alguns dels elements del camp de golf (estanys i alguns carrers) estan pensats per a regular i laminar eventuals torrentades.   
Atès que no s'ha trobat en la documentació examinada cap determinació explícita respecte a les previsions de producció i tractament de les aigües residuals produïdes en el sector, tret de les al·lusions incloses en les ordenances del pla en el sentit que les edificacions prevegen un sistema d'evacuació d'aigües separatiu per a aigües pluvials i fecals (article III.9). Malgrat això, del plànol corresponent del Projecte d'Urbanització de la Unitat d'Execució 1, remés a aquesta conselleria arran de la sol·licitud d'ampliació, sembla desprendre's la connexió de la xarxa d'evacuació del sector a l'estació de bombeig de la platja de Sant Joan, des d'on es condueix a l'estació depuradora d'Orgegia; aquest aspecte, però, no ha pogut confirmar-se,  
Atès que, segons la informació continguda en l'expedient, ha de concloure's que malgrat la innegable magnitud del projecte que es proposa i de la gran superfície afectada per la reclassificació, tant les característiques territorials i ambientals de l'àrea afectada com les condicions del projecte i la previsió de mesures protectores i correctores proposades en aquell no fan preveure impactes crítics sobre factors ambientals rellevants, més enllà dels inevitables efectes derivats del canvi d'ús del sòl i de la desaparició definitiva d'una zona -com ara les restes de l'antiga Horta d'Alacant en la partida de la Condomina- que, malgrat la intensa alteració que pateix actualment, manté alguns valors de caràcter territorial,  
Atès que el projecte examinat constitueix un dels supòsits de canvi de les determinacions del planejament considerats en l'article 54 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística,  
Atès que l'article 28.1 de la Llei 6/1994 determina la necessitat d'incorporar l'estudi d'impacte ambiental als plans i les seues modificacions que reclassifiquen sòl no urbanitzable. Igualment, l'article 43.1 estableix que la reclassificació de sòl no urbanitzable exigeix un estudi i una declaració d'impacte ambiental, que faça l'òrgan competent segons la legislació aplicable,  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana i altres disposicions que li són aplicables,   
Atès que l'article 5é de la llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei,  
Atès que el Decret 22/1996, de 5 de febrer, pel qual s'aprova el Reglament Orgànic i Funcional de la Conselleria d'Agricultura i Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental,  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer   
Estimar acceptable, només a l'efecte ambiental, el projecte de pla parcial La Condomina i expedient d'homologació, en el terme municipal d'Alacant (l'Alacantí), amb el compliment de les mesures correctores que s'assenyalen a continuació, a més de les incloses en l'estudi d'impacte ambiental del projecte, mentre no entren en contradicció amb aquelles:  
\* Amb una periodicitat trimestral, l'empresa promotora o, si s'escau, l'encarregada de l'explotació del camp de golf, haurà de presentar davant aquesta conselleria una còpia de les factures de compra d'aigua residual depurada a l'empresa subministradora.  
\* En el cas que siga necessari l'abocament de materials sobrants fora del sector, aquest haurà de realitzar-se en un abocador d'inerts degudament legalitzat i autoritzat, incloent, si s'escau, l'estimació d'impacte ambiental favorable emesa per aquesta conselleria.  
\* En el programa de vigilància del camp de golf s'incorporarà un pla de seguiment i manteniment de llits amb tubs posats i desguassos per a evitar entollaments i inundacions en l'àrea confrontant.  
\* Quant als jaciments arqueològics i béns d'interès existents en la zona, i sens menyscapte d'allò que determine l'organisme competent, s'establirà explícitament el caràcter protegit de la Torre Ferrer, el seu entorn i el camí d'accés; igualment, es comunicarà a aquesta conselleria el resultat dels sondatges arqueològics a què es refereix l'estudi d'impacte ambiental, amb indicació, si s'escau, de les modificacions al projecte que hagueren d'introduir-se com a resultat dels esmentats sondatges.  
Segon  
Notificar a les persones interessades que, contra aquesta resolució, pel fet de no ser un acte de tràmit definitiu en via administrativa, no es podrà interposar cap recurs; la qual cosa no és inconvenient perquè puguen utilitzar tots els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 16 de maig de 1996.- La directora general de Qualitat Ambiental: Gloria Arnandis Boix.